Prezidentdan navbatdagi taklif: Yaqin qarindoshlari sudlangani uchun fuqarolarni ishga qabul qilmaslik tartibi bekor qilinadi

Shavkat Mirziyoev Konstitutsiyaviy komissiya yig'ilishida yaqin qarindoshlari sudlangani uchun fuqarolarni ishga qabul qilmaslik yoki yuqori lavozimlarga tayinlamaslik tartibi bekor qilinishini ma'lum qildi.
Davlat rahbari yaqin qarindoshlari sudlangani uchun ishga qabul qilinmaslikni adolatsiz tizim deb atadi. Shuningdek, Mirziyoev sobiq tuzum davridagai qatag'onlar haqida gapirdi.
“Esingizda bo'lsa, Konstitutsiyamiz qabul qilinganining 25 yilligiga bag'ishlangan marosimda yaqin qarindoshlari sudlangan, deb fuqarolarni ishga qabul qilmaslik yoki yuqori lavozimlarga tayinlamaslik bilan bog'liq masalaga alohida to'xtalgan edim.
Nima sababdan bir jinoyat uchun butun avlod javob berishi kerak Otasining qilmishi uchun nega farzandlari yoki aka uchun uka javob berishi lozim? Bunday adolatsiz ‘tizim’dan endi butunlay voz kechamiz.
Chunki xalqimizga nisbatan sobiq tuzum davrida, ayniqsa, o'tgan asrning 30-yillaridagi siyosiy qatag'onlarning o'zi yetarli emasmi?!
Shu bois Konstitutsiyamizga “Shaxsning sudlanganligi va undan kelib chiqadigan huquqiy oqibatlar uning qarindoshlari huquqlarini cheklashga asos bo'lishi mumkin emas”, deb qat'iy yozib qo'yishimiz kerak”, — deydi Prezident
Keltirilishicha, “Ozodlikdan mahrum etilgan barcha shaxslarga nisbatan insoniy munosabat va ularning qadr-qimmati ta'minlanishi shart”, degan norma ham asosiy qonunda aks ettirilishi shart.
Avvalroq Prezident Konstitutsiyaga o'lim jazosini taqiqlash to'g'risidagi normani kiritishni taklif qilgandi.